**דף עבודה: שלוש השבועות**

תלמוד בבלי מסכת כתובו דף קיא עמוד א

**"הִשְׁבַּעְתִּי אֶתְכֶם בְּנוֹת יְרוּשָׁלַיִם בִּצְבָאוֹת אוֹ בְּאַיְלוֹת הַשָּׂדֶה, אִם תָּעִירוּ וְאִם תְּעוֹרְרוּ אֶת הָאַהֲבָה עַד שֶׁתֶּחְפָּץ".**

**שלוש שבועות הללו למה?**

**אחת שלא יעלו ישראל בחומה** ( = כאיש אחד, כלומר, שלא ישובו לארץ כעם לפני זמן הגאולה),

**ואחת שהשביע הקדוש ברוך הוא את ישראל שלא ימרדו באומות העולם** (בזמן הגלות),

**ואחת שהשביע הקדוש ברוך הוא את העובדי כוכבים שלא ישתעבדו בהן בישראל יותר מדי.**

המדרש רואה בשבועות בשיר השירים רמז לשבועות היסטוריות ביחסי עם ישראל ואומות העולם. שלושתן קשורות בגלות של עם ישראל.

1. נסחו בלשונכם את שלוש השבועות.

2. הסבירו כיצד תורמת כל אחת מן השבועות האלה לשמור על עם ישראל בגלות ולשמר את מצב הגלות.

3. במה דומה מטרתן של השבועות המקוריות בשיר השירים למטרתן של שבועות אלה?

הרב מאיר שמחה כהן מדווינסק, מתוך כרוז משנת התרפ"א, מתוך ספרו 'משך חכמה'

**אמנם כעת הסבה ההשגחה אשר באספת הממלכות הנאורות בסן-רמו ניתן צו אשר ארץ ישראל תהיה לעם ישראל, וכיון שסר פחד השבועות וברישיון המלכים - קמה מצוות יישוב ארץ ישראל... למקומה. ומצווה על כל איש לסייע בכל יכולתו לקיים מצוה זו...**

דברי הרב מאיר שמחה כהן מדווינסק נאמרו בתגובה לוועדת סן-רמו בשנת 1920 שנתנה משנה תוקף להצהרת בלפור ופתחה את האפשרות לעלייה יהודית ולהקמת בית יהודי בארץ ישראל.

1. מדוע לדעת מחבר הספר 'משך חכמה' "סר פחד השבועות"?

2. מהו הבסיס בנוסח השבועות בשיר השירים לכך שתוקפן של השבועות יפוג בעתיד?

חשוב לדעת:

הפרשנות המדרשית של השבועות הפכה ליסוד מרכזי מאוד בתפיסה הפוליטית של עם ישראל בגלות. הנכונות של היהודים לקבל כל מצב בארצות מגוריהם, בלי למרוד ובלי לפעול להשגת טריטוריה ומדינה נבעה לא מעט מהאיסורים האלה. בעת המודרנית השבועות היו גם בסיס עיקרי להתנגדות לתנועה הציונית בחוגים חרדיים מסוימים ובראשם חסידות סטמר, אך מנגד היו גם חוגים ציונים דתיים שטענו כי עם הצהרת בלפור והסכמת העמים להקמת המדינה "סר פחד השבועות" והתבטלו האיסורים לפעול למען הקמת מדינה יהודית.

להלן תשובות לדף העבודה: שלוש השבועות לשימוש המורה:

1. נסחו בלשונכם את שלוש השבועות. (א - לעם ישראל אסור לעלות לארץ ישראל כעם או בקבוצה גדולה, אלא רק כיחידים. ב - לעם ישראל אסור למרוד באומות השולטות בהם בגלות. ג - לאומות השולטות בעם ישראל אסור להכביד או לפגוע בעם ישראל יותר מדי)
2. הסבירו כיצד תורמת כל אחת מן השבועות האלה לשמור על עם ישראל בגלות ולשמר את מצב הגלות. (א - יהודים יכולים לעלות לארץ רק באופן פרטי ולא כקבוצה, וכך עם ישראל יישאר כעם בגלות. ב - על עם ישראל לקבל את שלטון האומות עליו ולא להתגרות בהן או לשאוף לעצמאות. ג - אומות העולם לא יתנכלו לעם ישראל באופן קיצוני ולא ידחקו בעם ישראל לחזור לארץ ולשאוף לעצמאות)
3. במה דומה מטרתן של השבועות המקוריות בשיר השירים למטרתן של שבועות אלה? (גם שבועות אלה וגם השבועות בשיר השירים מטרתן לקבע מצב קיים ולא לעשות מעשה כדי להגשים את החלום או לחזור למצב טוב יותר, עד לרגע הנכון)
4. מדוע לדעת מחבר הספר 'משך חכמה' "סר פחד השבועות"? (כי אומות העולם מרשות לעם ישראל לעלות ארצה. אין צורך למרוד בהן כדי לעלות)
5. מהו הבסיס בנוסח השבועות בשיר השירים לכך שתוקפן של השבועות יפוג בעתיד? ("**עַד שֶׁתֶּחְפָּץ"** – גם שבועותיה של הרעיה מבקשות לשמר את מצבה ולא לעורר אהבה לפני זמנה)